WICE ตั้งเป้า 3 ปี ผู้นำโลจิสติกส์เอเชีย เตรียมส่ง ETL ยื่นไฟลิ่ง ธ.ค. นี้
WICE กางแผนกลยุทธ์ 3 ปี ขึ้นแท่นผู้นำโลจิสติกส์เอเชีย เตรียมส่ง ETL บริษัทย่อยขนส่งข้ามพรมแดน ชูจุดเด่นขนส่งทางบกระยะไกล เตรียมยื่นไฟลิ่ง ธ.ค. นี้
21 พ.ย. 2565

นายชูเดช คงสุนทร กรรมการผู้จัดการ ฝ่ายพัฒนาธุรกิจ บริษัท ไวส์ โลจิสติกส์ จำกัด (มหาชน) หรือ WICE ผู้ให้บริการโลจิสติกส์ระหว่างประเทศแบบครบวงจร เปิดเผยว่า ภายในปี 2568 บริษัทตั้งเป้าเป็นผู้นำด้านโลจิสติกส์ครบวงจรในภูมิภาคเอเชีย
 
โดยมีแผน 3 ปี (2566-2568) ด้วยการเน้นทำงานร่วมกันมากขึ้นระหว่างบริษัทย่อยทั้งหมด 9 แห่ง เพื่อขยายตลาดให้กับบริษัทในเครือ รองรับปริมาณความต้องการขนส่งสินค้าที่เพิ่มขึ้น อาทิ ประเทศจีน และ ประเทศมาเลเซีย 
 
รวมถึงการเปิดสาขาใหม่ร่วมกับพันธมิตรในประเทศเวียดนาม และการใช้กลยุทธ์เข้าถึงลูกค้าในพื้นที่ด้วยการบริหารการขนส่ง และบริการหลากหลาย อาทิ การให้บริการส่งสินค้าแบบควบคุมอุณหภูมิ (Reefer Container) การขนส่งสินค้าแบบไม่เต็มตู้ (LTL : Less-Than-Truckload) เป็นต้น 
 
ด้านบริการขนส่งสินค้าข้ามพรมแดน (Cross Border Service) ภายใต้การบริหารงานของ บริษัท ยูโรเอเชีย โทเทิล โลจิสติกส์ จำกัด (ETL) ซึ่งเป็นบริษัทย่อยของ WICE  คาดว่าจะมีการดำเนินงานที่ดีขึ้นในปี 2566 เป็นต้นไป เนื่องจากเส้นทางการขนส่งจะสามารถเปิดให้บริการตามปกติ และ ปริมาณสินค้ามีแนวโน้มเติบโตขึ้นอย่างต่อเนื่อง
 
บริษัทจึงเตรียมยื่นแบบแสดงรายการข้อมูลการเสนอขายหลักทรัพย์ (Filing) เสนอขายหุ้นสามัญเพิ่มทุนครั้งแรกต่อประชาชน (IPO) ในตลาดหลักทรัพย์เอ็ม เอ ไอ (mai) ช่วงเดือน ธันวาคม 2565 
  
ขณะที่ แผนการเพิ่มบริการขนส่งสินค้าไปยังประเทศกลุ่มลูกค้าหลักในประเทศสหรัฐฯ ท่ามกลางปัญหาด้านค่าระวางเรือที่ปรับตัวลดลง แต่บริษัทมีการบริหารต้นทุนค่าขนส่งร่วมกับบริษัทในเครือเพื่อรักษาอัตรากำไร อีกทั้งปริมาณการขนส่งยังคงเพิ่มขึ้นเมื่อเทียบกับปีก่อน คาดว่าเมื่อค่าระวางเรือกลับมาอยู่ในระดับปกติ จะส่งผลปริมาณการขนส่งเพิ่มขึ้นอย่างต่อเนื่อง  
 
ทั้งนี้ นอกจากสินค้าประเภทกลุ่มชิ้นส่วนยานยนต์, กลุ่มชิ้นส่วนอิเล็กทรอนิกส์ และ เครื่องใช้ไฟฟ้าภายในบ้าน บริษัทมีแผนการเพิ่มสัดส่วนการขนส่งของสินค้าประเภทอาหารมากขึ้น เช่น อาหารกระป๋อง อาหารสัตว์  เนื่องจากเป็นสินค้าที่มีการเติบโตคงที่และมีสัดส่วน 15-20% ในตลาดโลจิสติกส์ 
 
สำหรับบริการจัดการคลังสินค้าภายใต้การดำเนินงานของบริษัท ไวส์ ซัพพลายเชน โซลูชั่นส์ จำกัด ซึ่งเป็นบริษัทย่อยของ WICE  มีแผนการขยายพื้นที่คลังสินค้าทั้งหมด 100,000 ตารางเมตร ภายในระยะเวลา 3 ปี จากเดิมที่มีอยู่ 30,000 ตารางเมตร รวมถึงให้บริการจัดการคลังสินค้าแบบออนไซต์ อีกทั้ง บริษัทยังมีแผนความร่วมมือพันธมิตร จัดตั้งคลังสินค้าคู่กับธุรกิจที่ต้องการเพิ่มสายการผลิตและต้องการลดค่าใช้จ่ายด้านคลังสินค้า 
  
“อุตสาหกรรมโลจิสติกส์ในอนาคตว่ายังสามารถเติบโตได้ดี เรามีการปรับกลยุทธ์และเพิ่มรูปแบบการให้บริการ โดยประสานงานกับบริษัทในเครือมากขึ้น  ด้วยจุดแข็งของบริษัทที่มีบริการที่ครบครัน และ มีเส้นทางการขนส่งที่ครอบคลุม ซึ่งบริษัทตั้งเป้าหมายการเติบโตเฉลี่ยของรายได้ไว้ไม่ต่ำกว่า 20% ต่อปี รักษาอัตรากำไรสุทธิ 7%” 
 
นายชูเดช กล่าวว่า สำหรับผลประกอบการงวด 9 เดือน ปี 2565 WICE มีรายได้รวม 5,851 ล้านบาท เพิ่มขึ้นจากช่วงเดียวกันปีก่อนที่มีรายได้รวม 5,279 ล้านบาท จำนวน 572 ล้านบาท หรือ เพิ่มขึ้น 10.83 % และ มีกำไรสุทธิ 458 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 355 ล้านบาท จำนวน 103 ล้านบาท หรือเพิ่มขึ้น 29%
 
และผลประกอบการไตรมาส 3/2565 บริษัทมีรายได้รวม 1,610 ล้านบาท ลดลงจากช่วงเดียวกันปีก่อนที่มีรายได้รวม 2,284.73 ล้านบาท และมีกำไรสุทธิ 130 ล้านบาท ลดลงจากช่วงเดียวกันปีก่อนที่มีกำไรสุทธิ 162 ล้านบาท